Maatskaplike werk in skole: Maak só 'n impak - Solidariteit GildesSolidariteit Gildes Maatskaplike werk in skole: Maak só 'n impak - Solidariteit Gildes
Tuis / Gilde Artikels / Maatskaplike werk in skole: Maak só 'n impak
Maatskaplike werk in skole: Maak só 'n impak
Die rol van maatskaplike werkers in die skoolomgewing het die afgelope paar jaar baie verander.
Kinders het vandag baie hooi op hul vurk en word gekonfronteer met unieke uitdagings wat 'n paar jaar gelede nie bestaan het nie. Kinders word al hoe meer en makliker aan trauma blootgestel en maatskaplike werkers in die skoolomgewing het toenemend hul hande vol om kinders met emosionele, gedrags- of maatskaplike probleme te probeer help.
Kinders ervaar deesdae meer stres by skole as gevolg van baie skoolwerk, druk om te presteer en boelies. Dit kan tot gevolg hê dat 'n kind sy of haar skoolwerk begin afskeep of wangedrag begin toon. Daar is ook ander faktore, soos ouers wat deur 'n egskeiding gaan, siekte of sterfte, armoede, mishandeling en 'n gebrek aan veiligheid. Geestesgesondheidsprobleme kan ook voorkom.
Maatskaplike werkers in die skoolomgewing het die geleentheid om 'n verhouding met 'n kind te bou en sy of haar vertroue te wen. Wanneer daar vertroue is, sal 'n kind meer bereid wees om oor sy of haar probleme of dinge wat hul pla te gesels en kan die maatskaplike werker hulle help om daardeur te werk.
Die maatskaplike werker help die kind dan ook om die toepaslike vaardighede aan te leer om verskillende situasie te hanteer. In ernstige gevalle moet die maatskaplike werker die toepaslike optrede aanbeveel.
Maatskaplike werkers in die skoolomgewing dien ook as 'n skakel tussen kinders, onderwysers en gesinne. Hulle gee noodsaaklike inligting aan onderwysers deur sodat daar beter begrip is rakende 'n spesifieke kind se omstandighede en die gedrag wat dit tot gevolg het.
'n Maatskaplike werker wat 'n kind help om akademiese, maatskaplike en emosionele uitdagings die hoof te bied, verseker nie net dat daardie kind in die skool bly, inskakel en beter vaar nie maar help ook om suksesvolle en produktiewe jong volwassenes te ontwikkel.
Maatskaplike werkers wil voel en sien dat hulle 'n impak maak op 'n kind wat hulp nodig het. Ten einde hierdie impak te maak moet 'n maatskaplike werker bereid wees om met elke kind wat hulle hulp nodig het 'n pad te stap en tot die einde alles in hul vermoë te doen om daardie kind regtig te help.
Die verhouding wat 'n maatskaplike werker met 'n kind smee en die blywende impak wat hy of sy in die kind se vormingsjare kan hê, gee vir die maatskaplike werker 'n gevoel van trots en bevrediging.
ProCare Therapy: http://blog.procaretherapy.com/working-in-schools/importance-social-workers-schools/
Social Work Today: https://www.socialworktoday.com/archive/SO19p8.shtml